Non disperes

Non disperes, mancari tristas oras
t’inghirien sa vida, e paret dura
s’esistenzia. Est notte tropp’iscura
ma poden benner bellas auroras.

Deus s’omine criat a suffrire
e a cumbattere. Bravu cuddu tale
chi superat sa pena e i su male
ca solu cussu est dignu de vivire.

Coro bi cheret subra de s’ispina
a camminare prontu, e frittu e famine
a suffrire. Chi hat de cust’istamine
sa carre istrinta, est ànima eroina.

Cant’est facile a tenner sempre giustu
su destinu e favore e bona sorte.
Sun pagos sos chi tenen sant’in corte
pro si poder cazzare dogni gustu.

Ma chie hat disizadu e no hat tentu
mai un’ora ona, cussu solu
chi sa vida hat passadu in oriolu
e s’ispiritu eroicu hat mantentu

Già podet narrer a chie hat godidu:
«Cosa ses tue o tontu fortunadu?
Solu eo chi tristu hapo passadu
sa vida, veramente hapo vividu!».